Diari Oficial de la Generalitat Valenciana


Sumari del DOGV 7862, del 31-08-2016 (2016/6707)

RESOLUCIÓ d'11 de juliol de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda la caducitat i arxiu de la delimitació parcial de la forest d'utilitat pública número 38 de la província de València, denominada Sant Antoni, situada en el terme municipal de Llombai.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7862

Data del DOGV
:   31-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6707


Data del document
:   11-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ d'11 de juliol de 2016, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda la caducitat i arxiu de la delimitació parcial de la forest d'utilitat pública número 38 de la província de València, denominada Sant Antoni, situada en el terme municipal de Llombai. [2016/6707]  
Vista la proposta de la Direcció Territorial de la Conselleria d'Agricultura, Medi Ambient, Canvi Climàtic i Desenvolupament Rural a la província de València, de caducitat i arxiu de la delimitació parcial de la forest d'utilitat pública número 38 de la província de València, denominada Sant Antoni, situada en el terme municipal de Llombai i propietat del seu ajuntament, amb els següents  
  
Relació de fets  
  
Primer. En data 6 de novembre de 2012, l'alcalde president de l'Ajuntament de Llombai va sol·licitar l'exclusió de 162,32 ha de la forest núm. 38 del Catàleg de forests d'utilitat pública de la província de València, denominada Sant Antoni, situada en el seu terme municipal i propietat del seu ajuntament.  
  
Segon. En data 13 de març de 2013, l'enginyer de la 4a demarcació forestal emet un informe en què indicava que la forest Sant Antoni no es troba delimitada, i d'acord amb la documentació de la forest, la seua superfície és de 900 ha, hi consten 800 ha d'utilitat pública i la resta enclavats. Així mateix, s'indica que en l'última revisió de límits de la forest realitzada en 2013, encara queden per ubicar i definir més de 60 ha d'enclavats, que no se sap si es troben en la zona que es vol descatalogar o, al contrari, es troben en altres llocs, i es proposa la delimitació de la zona sol·licitada, com a pas previ a qualsevol altre procediment.  
  
En la mateixa data té entrada en la Direcció Territorial de València escrit de l'alcalde president de l'Ajuntament de Llombai en què sol·licita la delimitació.  
  
Tercer. En data 22 de maig de 2013, es remet a la Direcció General de Medi Natural la proposta de delimitació de la forest Sant Antoni.  
  
La memòria, el pressupost i la proposta d'instructor de la delimitació parcial s'aproven mitjançant una Resolució del director general de Medi Natural, de data 21 de juny de 2013 i, en data 16 d'octubre de 2013, la consellera de Territori, Infraestructures i Medi Ambient aprova l'acord d'inici del procediment de delimitació parcial de la forest d'utilitat pública número 38, denominada Sant Antoni, en el qual es nomena instructor, Francisco José Martínez García.  
  
Quart. En data 4 de desembre de 2013, es publica en el DOCV la informació pública de la delimitació parcial, i es fixa el termini de 3 de març de 2014 per al començament de les operacions de fitació, i es dóna un termini de 45 dies naturals per a la presentació de la documentació acreditativa de la propietat.  
  
Cinqué. En data 3 de març de 2014, segons consta en la primera acta de la delimitació, té lloc una reunió en l'Ajuntament de Llombai en el qual s'exposa el procés que s'ha de seguir en la delimitació, i es convoquen els titulars contigus i les persones interessades de huit parcel·les per al primer acte de fitació, que tindrà lloc l'1 d'abril de 2014.  
  
Sisé. En data 5 de març de 2014, la Sotssecretaria de la Conselleria de Territori, Infraestructures i Medi Ambient remet un informe de l'Advocacia de la Generalitat, conforme amb el que estableix l'article 100 del Reglament de Forests, aprovat pel Decret 485/1962, de 22 de febrer.  
  
  
Seté. Amb data 10 de març de 2014, l'alcaldia de Llombai emet resolució en què es nomena José Forés Sanz, alcalde president de l'Ajuntament de Llombai, com a representant d'aquest a fi d'acompanyar l'instructor de l'expedient de delimitació parcial.  
  
Huité. En data 1 d'abril de 2014, segons allò que s'ha indicat en la segona acta de la delimitació parcial, té lloc una segona reunió amb les persones afectades, en què se'ls comunica que s'ha tingut coneixement de nous antecedents històrics que han de ser considerats en relació amb els treballs de reconeixement previ en camp, i que els esmentats antecedents són relatius a l'expedient de rectificació de les característiques de la forest que es va tramitar l'any 1967. La dita documentació fa referència a un certificat sense firmar, datat en 1967, d'Anselmo de Lamo Moreno, secretari accidental de l'Ajuntament de Llombai, on s'arreplega la referència cadastral de la forest Sant Antoni núm. 38 del Catàleg de forests d'utilitat pública.  
Per tant, es contempla la suspensió del termini per a resoldre així com la paralització del procediment de delimitació.  
  
Nové. En data 10 de juliol de 2014, es publica en el DOCV la segona informació pública de la delimitació parcial, es fixa la data del 27 d'octubre de 2014 per a la continuació de les operacions de fitació, i es dóna un nou termini de 45 dies naturals per a la presentació de la documentació acreditativa de la propietat.  
S'hi inclouen noves parcel·les cadastrals situades fora de la zona d'estudi inicial, però localitzades dins dels límits de forest definitiva per l'alçament topogràfic de 1884, i es realitza una segona ronda de notificacions a les noves persones afectades, la qual cosa genera l'aportació de noves acreditacions de propietat.  
  
Desé. Entre el 20 i 29 de setembre de 2014, l'Advocacia de la Generalitat emet nous informes conforme amb el que estableix l'article 100 del Reglament de Forests, aprovat pel Decret 485/1962, de 22 de febrer, referents a les noves persones afectades amb l'ampliació de la zona d'estudi.  
  
Onzé. El 20 d'octubre de 2014, l'instructor de l'expedient, Francisco José Martínez García, firma l'informe sobre reconeixement i classificació de finques o drets en relació amb la delimitació parcial.  
  
En aquest s'indica que totes les parcel·les classificades els documents acreditatius de la propietat dels quals han sigut classificades dins del grup B referit en l'article 100 del Reglament de Forests, no es consideren en principi pertanyents a la forest, a falta del que puga aclarir el dia de fitació la Comissió de Delimitació o el particular.  
  
  
Dotzé. En data 27 d'octubre de 2014, té lloc el primer acte de fitació, i aquest queda reflectit en l'acta tercera de la delimitació parcial. S'hi reflecteix que, amb independència de l'informe de l'enginyer operador, les parcel·les s'inclouen o no en la forest d'acord amb el certificat sense firmar, datat en 1967, d'Anselmo de Lamo Moreno, secretari accidental de l'Ajuntament de Llombai, on s'arreplega la referència cadastral de la forest Sant Antoni núm. 38 del Catàleg de forests d'utilitat pública.  
  
Tretzé. Com a conseqüència d'un canvi de lloc de treball de l'instructor de l'expedient, Francisco José Martínez García, en data 3 de febrer de 2015, es nomena com a nou instructor de la delimitació parcial Luis Velasco García.  
  
Amb caràcter previ a la represa de les operacions de fitació, es va procedir a:  
  
- Analitzar la documentació continguda en l'expedient de delimitació i en l'històric de la forest.  
- Elaborar un pla en què es van reflectir les parcel·les cadastrals objecte de delimitació, es diferenciaven les classificades com A i B per l'Advocacia de la Generalitat, i s'incorporava com a base la informació cadastral del certificat sense firmar, datat en 1967, d'Anselmo de Lamo Moreno, secretari accidental de l'Ajuntament de Llombai, on s'arreplega la referència cadastral de la forest Sant Antoni núm. 38, del Catàleg de forests d'utilitat pública.  
- Localitzar en els arxius del Ministeri d'Agricultura, Alimentació i Medi Ambient (MAGRAMA), l'expedient de modificació del Catàleg de Forests d'Utilitat Pública de la província de València de 1977, relatiu a la forest Sant Antoni de Llombai.  
- Mantindre reunions amb l'alcalde president de l'Ajuntament de Llombai per a determinar la posició de l'Ajuntament sobre allò que s'ha fet fins al moment en l'expedient de delimitació parcial i analitzar la possibilitat d'obtindre la millor informació disponible sobre la titularitat dels terrenys integrats en la forest Sant Antoni.  
- Elaborar un pla basat en la cartografia Cadastral del Topogràfic Parcel·lari de 1948, en el qual es van diferenciar els terrenys de titularitat pública dels de titularitat privada.  
  
Catorzé. A la vista de tot l'anterior, en data 30 de gener de 2016, l'instructor de l'expedient, amb el vistiplau del cap de la Secció Forestal, emet un informe proposta en el qual reflecteix que tant l'alcalde president de l'Ajuntament de Llombai com l'instructor tenen seriosos dubtes sobre la viabilitat de la delimitació parcial iniciada, per la qual cosa es proposen acordar la caducitat i l'arxiu del procediment de delimitació parcial.  
  
Quinzé. En data 18 d'abril de 2016, la Secretaria de l'Ajuntament de Llombai emet un certificat de l'acord adoptat pel Ple, en data de 10 d'abril de 2016, en el qual es proposen acordar la caducitat i l'arxiu del procediment de delimitació parcial de la forest d'utilitat pública número 38, denominada Sant Antoni, aprovat per la Conselleria d'Infraestructures, Territori i Medi Ambient, mitjançant un Acord d'inici, de data 6 d'octubre de 2013.  
  
Setzé. En data 3 de maig de 2016, el director territorial de València emet proposta de caducitat i arxivament de les actuacions de l'expedient de delimitació parcial de la forest d'utilitat pública número 38, denominada Sant Antoni, la qual es remet el 6 de maig de 2016.  
  
Desseté. En data 28 de juny de 2016, el Servei d'Ordenació i Gestió Forestal emet un informe favorable sobre la proposta de la Direcció Territorial de València.  
  
Dihuité. En data 29 de juny de 2016, el director general de Medi Natural i Avaluació Ambiental proposa que es resolguera la caducitat i l'arxivament de les actuacions de l'expedient delimitació parcial de la forest d'utilitat pública número 38, denominada Sant Antoni.  
  
  
Fonaments de dret  
  
Primer. L'article 21.3 de la Llei 43/2003, de 21 de novembre, de Forests, estableix: «... La delimitació de les forests catalogades s'ajustarà al procediment que determinen les comunitats autònomes i, quan afecte les forests de titularitat estatal, serà preceptiu l'informe de l'Advocacia de l'Estat». El dit procediment, en el cas de la Comunitat Valenciana, és l'establit en els articles 79 i següents del Decret 485/1962, de 22 de febrer, del Reglament de forests, com a conseqüència del que estableixen l'article 112 del Decret 98/1995, de 16 de maig, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, la disposició final primera de la mateixa Llei 3/1993, i l'expedient consta el seu compliment.  
  
  
Segon. En relació amb el termini per a resoldre la delimitació, l'article 52 de la Llei 33/2003, de 3 de novembre, del Patrimoni de les Administracions Públiques, en el seu apartat e estableix que el termini màxim per a resoldre el procediment de delimitació serà de 18 mesos, comptats des de la data de l'acord d'iniciació. Per tant, vist que ha transcorregut el termini previst sense haver-se dictat i notificat la resolució corresponent, és procedent resoldre l'expedient per caducitat del procediment i acordar-se l'arxivament de les actuacions.  
  
Tercer. Quant a la competència per a resoldre el present expedient, correspon a la consellera d'Agricultura, Medi Ambient, Canvi Climàtic i Desenvolupament Rural, en virtut del que disposa l'article 113 del Decret 98/1995, de 16 de maig, pel qual s'aprova el Reglament de la Llei 3/1993, de 9 de desembre, Forestal de la Comunitat Valenciana, que estableix: «L'aprovació dels expedients de delimitacions i amollonaments de les forests gestionades per l'Administració forestal correspon a la Conselleria de Medi Ambient.»  
  
Per tant, de conformitat amb el que estableix el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat i el que disposa el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, correspon a la consellera resoldre aquest expedient.  
  
Per tot això, vistes les actuacions que es troben en l'expedient de referència i la normativa d'obligada i de pertinent aplicació, en virtut de les facultats que m'han sigut conferides, resolc:  
La caducitat i l'arxivament de les actuacions de l'expedient de delimitació parcial de la forest d'utilitat pública número 38 de la província de València, denominada Sant Antoni, situada en el terme municipal de Llombai i propietat del seu ajuntament.  
  
Contra la present resolució, que posa fi a la via administrativa, es podrà interposar, davant de la consellera d'Infraestructures, Territori i Medi Ambient, recurs potestatiu de reposició en el termini d'un mes, segons el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu, en el termini de dos mesos a comptar de l'endemà de la notificació de la present resolució, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableix la Llei 29/19152, de 13 de juliol, de la jurisdicció contenciosa administrativa.  
  
València, 11 de juliol de 2016.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.